Sodba in sklep G 9/2000
Sodna praksa Vrhovnega sodišča, 2001-01-16

nadzor nad poročanjem javnih družb - odločbe Agencije za trg vrednostnih papirjev - odredba - pravna sredstva - ugovor zoper odredbo - postopek sodnega varstva - tožba zoper sklep o stroških agencije

Edino pravno sredstvo zoper odredbo je ugovor, o katerem odloča agencija.

Pravno sredstvo proti sklepu o stroških je tožba, s katero začne vlagatelj postopek sodnega varstva.

I. Tožba proti odredbi in sklepu z dne 20.9.2000 ter odločbi z dne 11.10.2000 v prvi točki njenega izreka se z a v r ž e.

II. Tožba proti odločbi z dne 11.10.2000 v drugi točki njenega izreka se z a v r n e.

Pri opravljanju nadzora po 68. členu Zakona o trgu vrednostnih papirjev (Ur. list RS štev. 56/99; v nadaljevanju: ZTVP) je tožena stranka z odredbo in sklepom z dne 20.9.2000 naložila tožeči stranki odpravo ugotovljenih kršitev določb ZTVP o dolžnosti poročanja javnih družb (odredba) ter ji naložila povračilo stroškov nadzora (sklep). Odredbo in sklep je tožeča stranka izpodbijala z ugovorom. Z odločbo z dne 11.10.2000 je tožena stranka ugovor zoper odredbo zavrnila, ugovor zoper sklep pa zavrgla.

Tožeča stranka izpodbija akta z dne 20.9.2000 in z dne 11.10.2000 s tožbo v celoti. Sodišču predlaga, da ju odpravi.

V odgovoru na tožbo predlaga tožena stranka sodišču, naj tožbo zoper odločitev o zavrnitvi ugovora zoper odredbo zavrže, podrejeno pa naj jo zavrne. Predlaga tudi zavrnitev tožbe zoper odločitve o stroških postopka.

Tožba delno ni dovoljena, delno pa ni utemeljena.

Iz tožbenega predloga izhaja, da je tožeča stranka v celoti izpodbijala akta tožene stranke z dne 20.9.2000 (odredba in sklep) in z dne 11.10.2000 (odločba o zavrnitvi ugovora zoper odredbo in o zavrženju ugovora zoper sklep). Zato je sodišče odločilo tako, kot to izhaja iz izreka te odločbe.

Edino pravno sredstvo proti odredbi je ugovor (prvi odstavek 352. člena ZTVP). Ne glede na vprašanje pravočasnosti tožbe zoper odredbo, že glede na navedeno odredbe ni mogoče izpodbijati s tožbo.

O ugovoru odloči agencija z odločbo (četrti odstavek 352. člena ZTVP). Odločbe je načeloma možno izpodbijati s tožbo v postopku sodnega varstva (prvi odstavek 325. člena ZTVP), vendar to ne velja za odločbe, s katerimi agencija ugovor proti odredbi zavrne (1. točka drugega odstavka 325. člena ZTVP). Te odločbe lahko izpodbija subjekt nadzora šele s tožbo proti odločbi, ki jo je agencija izdala, ker subjekt nadzora ni ravnal v skladu z odredbo (tretji odstavek 325. člena ZTVP).

Niti odredba niti odločba o zavrnitvi ugovora zoper odredbo torej nista akta, ki bi ju bilo možno izpodbijati v postopku sodnega varstva. Zato je sodišče tožbo v delu, v katerem izpodbija tožeča stranka odredbo in odločbo o zavrnitvi ugovora zoper odredbo, zavrglo (drugi odstavek 324. člena ZTVP in 3. točka prvega odstavka 34. člena Zakona o upravnem sporu - Ur. list RS štev. 50/97 in 70/2000; v nadaljevanju: ZUS).

Subjekt nadzora lahko izpodbija sklep o stroških (samo) s tožbo v postopku sodnega varstva (drugi odstavek 326. člena in drugi odstavek 309. člena ZTVP ter peti odstavek 118. člena Zakona o splošnem upravnem postopku - Ur. list RS štev. 80/99 in 70/2000; v nadaljevanju: ZUP). Tožbo mora vložiti v osmih dneh od prejema odločbe (sklepa), zoper katero jo vlaga (prvi odstavek 328. člena ZTVP).

Tožeča stranka je izpodbijala sklep o stroških z ugovorom. Ker je o njem odločila agencija z odločbo dne 11.10.2000, je nujno, da je tožeča stranka prejela sklep o stroških pred omenjenim datumom, sicer ne bi mogla zoper njega ugovarjati tako, da je agencija lahko o ugovoru odločila 11.10.2000. To pa pomeni, da je tožba zoper sklep o stroških, ki jo je tožeča stranka vložila na sodišče 27.10.2000, prepozna. Zato jo je sodišče zavrglo (drugi odstavek 324. člena ZTVP v zvezi z 2. točko prvega odstavka 34. člena ZUS).

Proti odločbam agencije ni pritožbe (drugi odstavek 316. člena ZTVP) ne glede na to, v kakšni obliki iz prvega odstavka 315. člena ZTVP se pojavijo, pa tudi ne kakšnega drugega pravnega sredstva, o katerem bi odločala agencija, razen ugovora zoper odredbo (prvi odstavek 352. člena ZTVP). O stroških postopka pa agencija ne odloča z odredbo (primerjaj: prvi odstavek 349. člena ZTVP), ampak s sklepom (primerjaj: prvi odstavek 323. člena ZTVP). Zoper sklep o stroških pa ZTVP ne predvideva ugovora, ampak samo samostojen postopek sodnega varstva (drugi odstavek 326. člena in drugi odstavek 309. člena ZTVP ter peti odstavek 118. člena ZUP). Odločitev agencije v drugem odstavku izreka odločbe z dne 11.10.2000 je zato zakonita, zato je sodišče tožbo zoper odločitev agencije o zavrženju ugovora zoper sklep o stroških zavrnilo (drugi odstavek 309. člena ZTVP v zvezi s prvim odstavkom 59. člena ZUS).

Tožeča stranka je med postopkom tožbo dopolnila tako, da je začela izpodbijati še odločbo, ki jo je agencija izdala po četrtem odstavku 69. člena ZTVP. Ker pa ne gre za dopolnitev tožbe ampak za novo tožbo, bo sodišče to tožbo obravnavalo v posebnem postopku.

ZTVP člen 309, 309/2, 326, 326/2, 352, 352/1.ZUP člen 118, 118/5.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.